Sääksjärven rautatieasema

Sääksjärven rautatieasema on rautatieliikennepaikka Riihimäki-Tampere-radalla Lempäälässä. Se avattiin vuonna 1915 ja aluetta laajennettiin radan kaksoisraiteen valmistuttua 1925. Toisen maailmansodan jälkeen rataa oli tarkoitus oikaista Sääksjärven kohdalla, mutta hanke kaatui luonnonsuojelusyistä. Sääksjärvi oli vielä 1930-luvulla pääosin harvaan asuttua syrjäseutua, mutta rautatien varteen sekä Höytämönjärven ja Sääksjärven rannoille oli jo tuolloin muodostunut varhaista esikaupunkimaista asutusta. Sotien jälkeen sinne alkoi nousta laajamittaisempaa taaja-asutusta. Vuoden 1960 tienoilla aseman ympäristössä oli jo noin 1 600 asukkaan taajama. Aivan läheltä asemaa kulki kuitenkin myös Tampereen ja Lempäälän välinen maantie, ja yhteyksiä paransi entisestään vuonna 1970 valmistunut Kuljun moottoritie. Sääksjärveltä johdettiin 1940-luvulla pistoraide Valmetin lentokonetehtaalle Tampereelle. Raide purettiin 1990-luvun lopussa ja osa sen penkasta on nykyisin käytössä jalankulun ja pyöräilyn väylänä. Miehitys asemalla päättyi 1973 ja henkilöliikenteen pysähdykset lopetettiin 1988. Nykyinen Sääksjärven liikenteenhoidollinen liikennepaikka avattiin vuonna 2000 kilometrin etelämmäksi asemalta ja sieltä alkaa radan kolmas raide. Aseman editse kulkeneet raiteet purettiin 2001. Sääksjärven asemarakennus siirtyi Ratahallintokeskukselta Senaatti-kiinteistöille vuonna 2007. Museovirasto on luokitellut asemarakennukset valtakunnallisesti merkittäväksi rakennetuksi kulttuuriympäristöksi. Sääksjärvelle aiotaan avata uusi rautatieasema osana Sääksjärven alueen kehittämistä. Uusi seisake tullaan sijoittamaan vanhan aseman eteläpuolelle Sääksjärventien sillan kupeeseen. Lähteet Radan varrella - Suomen rautatieliikennepaikat, Iltanen Jussi, s. 78, kolmas painos, Karttakeskus 2011 Viitteet